Boer sterf in heli-ongeluk: ‘Hy het na aan die Here geleef’Benjamin Osmers. Foto: Facebook Zander Osmers, Benjamin (31) se pa, het Vrydag aan Maroela Media gesê die helikopter was ongeveer 25 km van die plek waar hulle brandstof ingegooi het op pad na Gravelotte toe dit naby Tzaneen neergestort het. “Ons vermoed daar was ŉ probleem met die enjin wat veroorsaak het dat die helikopter hoogte verloor het. Die helikopter het met die val ŉ paar bome getref en in ŉ droë rivierbedding neergestort,” het Zander gesê. Die ongeluk word deur die Burgerlugvaartowerheid ondersoek. ŉ Provinsiale polisiewoordvoerder het vroeër gesê dat die helikopter in vlamme uitgebars het nadat dit neergestort het. Gerdus Korb, wat saam met Benjamin in die tuig was, kon daarin slaag om uit die wrak te kruip. Volgens Zander is Korb vanoggend geopereer om interne bloeding te stop en het hy erge beenbreuke opgedoen. “Hy is stabiel en dit gaan onder die omstandighede goed met hom,” het hy gesê. Benjamin was ŉ ervare vlieënier met meer as 5 500 vliegure agter sy naam. Hy was die hoofvlieënier van Big Game Heli, waarvan Zander die eienaar is. Hy het ook sy eie onderneming, Benjamin Osmers Wildlife, besit waardeur hy onder meer met swartwitpense en ander wild geteel het. Benjamin en sy vrou, Susan, het minder as twee weke gelede hul tweede pienkvoet verwelkom. Hul eersteling, Eliah, is nou 15 maande oud terwyl Jordan net 13 dae oud is. “Benjamin was altyd iemand wat baie omgegee het vir sy medemens. Hy sou altyd ander mense en behoeftige skooltjies en so finansieel help en wou altyd uitreik na ander,” het Zander gesê. “Ek het nooit gehoor dat hy enige vyande gehad het nie. Hy het altyd baie na aan die Here geleef en was ŉ groot Christen.” ŉ Gedenkdiens vir Benjamin word Donderdag om 10:00 vanuit die NG Kerk op Gravelotte gehou.